George Bush dhe Angela Merkel do të vazhdojnë të punojnë së bashku për të bindur Iranin të mos prodhojë armë bërthamore
Iranin thotë se nuk po prodhon armë bërthamore por thjesht po bën pasurimin e uraniumit për qëllime paqësore civile
Presidenti Bush tha se po bashkëpunon ngushtë me kancelaren gjermane Angela Merkel dhe aleatët e tjerë evropianë për të vendosur se çfarë hapash do të ndërmerren për ndaluar Iranin të prodhojë armë bërthamore, tani që negociatat me Teheranin janë ndërprerë. Pas takimit me kancelaren në Shtëpinë e Bardhë, presidenti Bush tha se hapi i ardhshëm, sipas tij, është referimi i Iranit në Këshillin e Sigurimeve të Kombeve të Bashkuara për sanksione të mundshme. Duke iu përgjigjur pyetjeve nga gazetarët në Shtëpinë e Bardhë, kancelarja Merkel tha se është shumë e rëndësishme për udhëheqësit iranianë të kuptojnë se sa serioz është komuniteti ndërkombëtar për ta ndaluar Iranin të prodhojë armë bërthamore. Ajo tha se deklaratat e fundit nga presidenti Mahmoud Ahmadinejad që vënë në pikëpyetje Holocaustin dhe bëjnë thirrje për të zhdukur shtetin e Izraelit, e bëjnë edhe në të rëndësishëm një qëndrim të përbashkët ndaj Teheranit. Zonja Merkel tha se komuniteti ndërkombëtar nuk do të frikësohet nga një vend si Irani. Por nuk është e qartë nëse kancelarja gjermane dhe presidenti amerikan kanë mbështetjen e Kinës dhe Rusisë për të paraqitur çështjen e Iranit para Këshillit të Sigurimit të OKB-së. Kina dhe Rusia kanë secila të drejtën e vetos për të bllokuar veprime të OKB-së. Në përgjigje të një pyetje lidhur me deklaratën e Ministrisë së Jashtme Kineze se paraqitja e çështjes së Iranit në Këshillin e Sigurimit mund ta ndërlikojë çështjen, presidenti Bush tha se tani duhet të arrihet një konsensus i përbashkët për atë që e cilësoi si një objektiv të përbashkët: Presidenti tha se nuk do t’i paragjykojë vendimet që do të marrë Këshilli i Sigurimit. Ministria e Jashtme e Iranit ka thënë se nëse çështja e Iranit i paraqitet Këshillit të Sigurimit, inspektorët evropianë do të humbasin të drejtën për të vazhduar vëzhgimin e veprimtarisë bërthamore të Iranit. Presidenti Bush dhe kancelarja Merkel diskutuan për një sërë çështjes, përfshirë Afganistnain, Ballkanin, Irakun, Lindjen e Mesme, Naton, marrëdhëniet tregëtare dypalëshe dhe luftën kundër terrorizmit. Klancelarja Merkel po ashtu shprehu kundërshtimin e saj për qendrën e burgimit në Guantanamao, për të cilën ajo ka thënë se nuk duhet të ekzistojë në të ardhmen. Presidenti Bush tha se burgu i ngritur në bazën detare amerikane, është i domosdoshëm për të mbrojtur amerikanët në luftën kundër terrorizmit. //ic//